Սևդալիզա

**Սևդա Ալիզադե** (, , ), ավելի հայտնի է որպես **Սևդալիզա** (), իրանական ծագումով հոլանդացի երգչուհի, երգահան և երաժշտական պրոդյուսեր։

## Կենսագրություն
Սևդա Ալիզադեն ծնվել է 1987 թվականի սեպտեմբերի 1-ին Թեհրանում (Իրան), ունի պարսկական, ադրբեջանական և ռուսական արմատներ: Ընտանիքի հետ 5 տարեկանում տեղափոխվել է Նիդերլանդներ: 16 տարեկանում նա լքել է տունը, քանի որ սկսել է խաղալ Նիդերլանդների բասկետբոլի ազգային հավաքականում: Նա սովորել է համալսարանում, ստացել է բիզնես հաղորդակցության մագիստրոսի աստիճան: Երգչուհին ազատ խոսում է մի քանի լեզվով՝ պարսկերեն, հոլանդերեն, անգլերեն, ֆրանսերեն և պորտուգալերեն:

2014 թվականի մարտին Սևդալիզան երաժշտական տեսահոլովակի հետ թողարկել է իր դեբյուտային «Clear Air» սինգլը։ Այնուհետև եղել են «Sirens of the Caspian» և «Backseat Love» երգերը։ 

2015 թվականի հունվարին թողարկվել է նրա դեբյուտային *The Suspended Kid* (EP) մինի ալբոմը, որի վրա նա աշխատել է ավելի քան մեկուկես տարի։ *The Suspended Kid*-ի պրոդյուսերը հենց Սևդալիզան է և ռոտերդամցի պրոդյուսեր Մակին։ Սեպտեմբերին թողարկվել է մինի ալբոմի մեկ այլ՝ ինդաստրիալ R&B ոճի «That Other Girl» թրեքի երաժշտական տեսահոլովակը։ 

2015 թվականի հունիսի 19-ին երգչուհին թողարկել է «Marilyn Monroe»-ն, որը դարձել է նրա երկրորդ մինի ալբոմի՝ EP *Children of Silk*-ի  թրիփ հոփ ոճի լիդ-սինգլը։ Դրա տեսահոլովակը թողարկվել է 2016 թվականի մարտի 30-ին։ *Children of Silk*-ը թողարկվել է 2015 թվականի նոյեմբերի 24-ին։ 

2016 թվականի մայիսին թողարկվել է Սևդալիզայի կարճամետրաժ ֆիլմը, որը կոչվում է *The Formula*։ Այդ ֆիլմը նվիրված է չծնված երեխայի կորստի թեմային. «Չծնված երեխայի կորստի ցավը խաթարում է ամուսնության հավասարակշռությունը և հանգեցնում ողբերգության»։ Էմանուել Աջեյի նկարահանած այս ֆիլմը (ռեժիսորը և պրոդյուսերը եղել է ինքը՝ Սևդալիզան) ներառում է երգչուհու երեք երգ, այդ թվում՝ *ISON* ալբոմի «The Language of Limbo» երգը։ 

2016 թվականի հոկտեմբերին թողարկվել է նոր սինգլ, որը կոչվում է «Time»։ Հաջորդ ամիս տեսահոլովակի հետ համատեղ թողարկվել է մեկ այլ սինգլ, որը կոչվում է «Human»։ «Human»-ը, «Marilyn Monroe»-ն և «The Language of Limbo»-ն ավելի ուշ թողարկվել են *ISON* սկավառակի վրա։

2017 թվականի հունվարին Սևդալիզան թողարկել է իր առաջին պարսկերեն երգը՝ «Bebin», ի պատասխան թիվ 13769 հրամանագրի։ Փետրվարին թողարկվել է «Amandine Insensible» երգի տեսահոլովակը, որը ցուցադրում է կանանց սահմանափակ դերը ժամանակակից մշակույթում։ Ապրիլին թողարկվել է «Hero» երգը՝ որպես նրա դեբյուտային ստուդիական ալբոմի*՝ ISON-ի* երկրորդ սինգլ։ Ալբոմը թողարկվել է 2017 թվականի ապրիլին և անվանվել է մերձարեգակնային *ISON* գիսաստղի անունով։

2018 թվականի հունվարին Սևդալիզան թողարկել է նոր երգ՝ «Soul Syncable», որը թողարկվել է գերկապույտ լուսնի օրը։ Փետրվարին նա թողարկել է «Human Nature» երգը։ «Soul Syncable»-ը և «Human Nature»-ը սինգլներ էին հաջակցություն մարտին թողարկված *The Calling* մինի ալբոմի։ Մայիսին նա թողարկել է իր «Human» երգի պորտուգալերեն տարբերակը՝ «Humana» վերնագրով, որպեսզի նշի և շնորհակալություն հայտնի երկրպագուներին 10 միլիոն դիտում ունենալու համար։

2019 թվականի մարտի 8-ին Սևդալիզան թողարկել է նոր սինգլ՝ «Darkest Hour»-ը, որը նշանավորել է նրա ստեղծագործական նոր երաժշտական դարաշրջանի սկիզբը։ Հաջորդ ամիս այն փոխարինվել է մեկ այլ սինգլով՝ «Martyr»-ով։ 2020 թվականին Սևդալիզան թողարկել է երեք սինգլ՝ «Oh My God», «Lamp Lady» և «Joanna», այնուհետև նա ազդարարել է իր երկրորդ ստուդիական ալբոմի՝ *«Shabrang*»-ի մասին, որը թողարկվել է 2020 թվականի օգոստոսի 28-ին։

2024 թվականի հունիսին երգչուհին թողարկել է «Alibi» սինգլը։ Ձայնագրությանը մասնակցել են Yseult-ը և Պաբլո Վիտարը: Ամերիկայի Միացյալ Նահանգներում երգը Billboard Hot 100-ում մեկնարկել է 95-րդ հորիզոնականից:

## Չկայացած այց Հայաստան
2025 թվականին հայտարարվեց, որ օգոստոսի 30-ին Երևանում կայանալիք «Coca-Cola Fest»-ին հրավիրված է Սևդալիզան։ Սոցիալական ցանցերում բարձրացած բողոքի ալիքի արդյունքում մի քանի օր անց այդ այցը չեղարկվեց։ Բողոքի պատճառը երգչուհու կերպարը և տեսահոլովակներն էին․ նրանցից մեկում՝ Messiah-ում, նա անդրադառնում է քրիստոնեական խորհրդանիշներին և էրոտիկ շարժումներով պարում խաչի վրա:

## Սկավառակագրություն
### Ստուդիական ալբոմներ

### Մինի ալբոմներ

### Սինգլներ

## Երաժշտական տեսահոլովակներ

## Ծանոթագրություններ

## Արտաքին հղումներ
* 

Կատեգորիա:21-րդ դարի երգիչներ և երգչուհիներ
Կատեգորիա:21-րդ դարի կոմպոզիտորներ
Կատեգորիա:Երաժիշտներ այբբենական կարգով
Կատեգորիա:Էլեկտրական երաժշտության ժանրի երաժիշտներ
Կատեգորիա:Իրանցի բասկետբոլիստներ
Կատեգորիա:Իրանցի երաժիշտներ
Կատեգորիա:Իրանցի երգչուհիներ
Կատեգորիա:Կոմպոզիտորներ այբբենական կարգով
Կատեգորիա:Հոլանդացի երաժիշտներ
Կատեգորիա:Հոլանդացի երգիչներ
Կատեգորիա:Հոլանդացի երգչուհիներ
Կատեգորիա:Հոլանդացի կոմպոզիտորներ
Կատեգորիա:Պոլիգլոտներ
Կատեգորիա:Ռիթմ-և-բլյուզ երաժիշտներ